স্বরাষ্ট্র মন্ত্রক
কেন্দ্রীয় স্বরাষ্ট্র ও সমবায় মন্ত্রী শ্রী অমিত শাহ আজ আসামের তামুলপুরে বিএসএফ-এর কেন্দ্রীয় ওয়ার্কশপ ও স্টোরের ভূমিপূজো এবং কেন্দ্রীয় সশস্ত্র পুলিশ বাহিনীর ক্যান্টিনে খাদি ও গ্রামোদ্যোগ সামগ্রী বিক্রয়ের সূচনা করেছেন
নতুন দিল্লি, ০৯ মে, ২০২২
কেন্দ্রীয় স্বরাষ্ট্র ও সমবায় মন্ত্রী শ্রী অমিত শাহ আসামে তাঁর দুদিনের সফরের আজ প্রথম দিনে সীমান্ত সুরক্ষা বাহিনী বা বিএসএফ-এর কেন্দ্রীয় ওয়ার্কশপ ও স্টোরের ভূমিপূজো করেছেন। তিনি কেন্দ্রীয় সশস্ত্র পুলিশ বাহিনীর ক্যান্টিনে খাদি ও গ্রামোদ্যোগ সামগ্রী বিক্রয়েরও সূচনা করেছেন। এই উপলক্ষে আসামের মুখ্যমন্ত্রী ডঃ হিমন্ত বিশ্ব শর্মা, বোড়োল্যান্ড স্বশাসিত অঞ্চলের মুখ্য কার্যনির্বাহী আধিকারিক প্রমোদ বোড়ো, কেন্দ্রীয় স্বরাষ্ট্র সচিব, বিএসএফ-এর মহানির্দেশক এবং খাদি ও গ্রামোদ্যোগ কমিশনের চেয়ারম্যান উপস্থিত ছিলেন।
এই উপলক্ষে তামুলপুরে আয়োজিত এক অনুষ্ঠানে কেন্দ্রীয় স্বরাষ্ট্র মন্ত্রী বলেন, “আমি যখনই বোড়োল্যান্ড সফরে আসি, তখন প্রত্যেক বারই নতুন উৎসাহ ও অনেক শুভেচ্ছা নিয়ে দিল্লি ফিরে যাই।” তিনি জানান, ৭ বছর আগে যখন প্রথমবার বোড়োল্যান্ড সফরে এসেছিলেন, তখন বর্তমান সরকার ক্ষমতায় ছিল না। সেই সময় এই অঞ্চলের যুব সম্প্রদায় অস্ত্রশস্ত্র ও হিংসার রাজনীতির সঙ্গে লড়াই চালাচ্ছিল। শত শত যুবককে সেই সময় হত্যা করা হয়েছিল। আসামে সরকার গঠনের সময় আমরা অঙ্গীকার করেছিলাম যে, রাজ্যটি থেকে সন্ত্রাসবাদকে নির্মূল করা হবে। প্রধানমন্ত্রী শ্রী নরেন্দ্র মোদীর সুদক্ষ নেতৃত্বে এবং রাজ্যের মুখ্যমন্ত্রী ডঃ শর্মার অক্লান্ত প্রচেষ্টায় স্বরাষ্ট্র মন্ত্রক আসামে শান্তি প্রতিষ্ঠার লক্ষ্যে কাজ করেছেন। সশস্ত্র গোষ্ঠীগুলির সঙ্গে বোঝাপড়া এগিয়ে চলছে। কেবল আসামেই সশস্ত্র গোষ্ঠীর সঙ্গে যুক্ত ৯ হাজারের বেশি মানুষ আত্মসমর্পণের পথ বেছে নিয়ে মূল ধারার সঙ্গে যুক্ত হয়েছেন। এর প্রকৃত দৃষ্টান্তই হল বোড়োল্যান্ড চুক্তি।
শ্রী শাহ আরও বলেন, এই অঞ্চলকে সন্ত্রাস, বুলেট ও বোমা বিস্ফোরণের মতো ঘটনা থেকে মুক্ত করা হবে বলে আমরা জানিয়েছিলাম। আজ আমরা অত্যন্ত সন্তুষ্ট, অল্প সময়ের মধ্যেই বোড়োল্যান্ডের জন্য আমরা যে অঙ্গীকার করেছিলাম তা প্রায় ৯০ শতাংশ পূরণ করতে সক্ষম হয়েছি। অতীতে কখনো বোড়োল্যান্ড এলাকার যুবারা আসাম বিধানসভার অধ্যক্ষ পদের দায়িত্ব পায়নি। কিন্তু আজ এই বোড়োল্যান্ড এলাকার এক জনপ্রতিনিধি এখন বিধানসভার অধ্যক্ষ পদের দায়িত্ব পালন করছেন। স্বরাষ্ট্র মন্ত্রী আরও বলেন, আমি আরও একবার বোড়োল্যান্ড এলাকার মানুষকে আশ্বস্ত করে বলতে চাই যে, এই এলাকা আর্থ-সামাজিক, সাংস্কৃতিক ও রাজনৈতিক দিক থেকে আরও বেশি ক্ষমতাশালী হয়ে উঠবে। এই অঞ্চলের ভাষা, সংস্কৃতি ও আর্থিক উন্নয়নের বিষয়টি কেবল আপনাদের উদ্বেগ নয়, বরং ভারত সরকার ও আসাম সরকারও এবিষয়ে সজাগ রয়েছে। আজ আসাম সরকার ও ভারত সরকার বোড়োল্যান্ড এলাকার প্রাতিষ্ঠানিক উন্নয়নে ১ হাজার ৯৮০ কোটি টাকা দিয়েছে। এমনকি ৫০০ কোটি টাকার একটি বিস্তারিত প্রকল্প প্রতিবেদন ভারত সরকারের বিবেচনাধীন। খুব শীঘ্রই এই প্রকল্পটি অনুমোদন করা হবে বলেও শ্রী শাহ জানান। স্বরাষ্ট্র মন্ত্রী বোড়োল্যান্ডবাসীকে পুনরায় আশ্বস্ত করে বলেন, মোদী সরকার এই অঞ্চলের সর্বাঙ্গীন উন্নয়নে অঙ্গীকারবদ্ধ। শুধু তাই নয়, এই সরকার বোড়োল্যান্ড এলাকার স্বতন্ত্র সাংস্কৃতিক পরিচিতি, ভাষা, সঙ্গীত ও নৃত্যের সংরক্ষণ ও প্রসারেও অঙ্গীকারবদ্ধ।
শ্রী শাহ বলেন, বিএসএফ-এর কেন্দ্রীয় ওয়ার্কশপ ও স্টোর গড়ে উঠলে তা সশস্ত্র পুলিশ বাহিনীর অস্ত্রশস্ত্রের মেরামত ও সরবরাহে সাহায্য করবে। পক্ষান্তরে রাজ্যের নিরাপত্তা আরও সুনিশ্চিত হবে। এই কেন্দ্রীয় ওয়ার্কশপটি বিএসএফ-এর দক্ষিণবঙ্গ, উত্তরবঙ্গ, গুয়াহাটি, শিলং, মণিপুর, কাছাড় এবং ত্রিপুরা ফ্রন্টিয়ারের অস্ত্রশস্ত্র মেরামত ও তা সরবরাহ করবে। স্বাভাবিকভাবেই এই অঞ্চলে কর্মসংস্থানের সুযোগ বাড়বে। তিনি আরও জানান, আধাসামরিক বাহিনীর ১০৭টি ক্যান্টিনে খাদি ও গ্রামোদ্যোগ কমিশনের বিভিন্ন সামগ্রী পাওয়া যাবে। শ্রী শাহ সন্তোষ প্রকাশ করে বলেন, প্রধানমন্ত্রী পদে শ্রী নরেন্দ্র মোদী দায়িত্ব গ্রহণের পর কমিশনের লেনদেন ২৫০ শতাংশ বেড়ে ১ লক্ষ কোটি টাকা ছাড়িয়েছে। আধাসামরিক বাহিনীর জওয়ানরা ক্যান্টিনগুলি থেকে খুব শীঘ্রই বিভিন্ন খাদি সামগ্রী সংগ্রহ করতে পারবেন।
এর আগে, স্বরাষ্ট্রমন্ত্রী ভারত-বাংলাদেশ সীমান্ত লাগোয়া মানকাছাড় বর্ডার আউটপোস্ট পরিদর্শনে যান এবং সেখানে নিরাপত্তা ব্যবস্থা খতিয়ে দেখেন। এসম্পর্কে কয়েকটি ট্যুইটে শ্রী শাহ বলেছেন, প্রধানমন্ত্রী শ্রী মোদীর সুদক্ষ নেতৃত্বে ভারত সরকার সীমান্ত এলাকায় নিরাপত্তা সুনিশ্চিত করতে সুরক্ষা বাহিনীগুলিকে আধুনিক প্রযুক্তি দিয়ে আরও সক্ষম করে তুলছে। সীমান্ত এলাকায় সব থেকে বড় সমস্যা ছিল উন্নয়নের অভাব। এর ফলে, অনুপ্রবেশের ঘটনা ঘটেছে। মোদী সরকারের লাগাতার উন্নয়নমূলক পদক্ষেপের ফলে অনুপ্রবেশের ঘটনা উল্লেখযোগ্যভাবে কমে এসেছে। শ্রী শাহ বলেন, মানকাছাড়ে সীমান্ত এলাকায় বসবাসকারী মানুষের উৎসাহ ও তাদের আস্থা দেখে তিনি অত্যন্ত আনন্দিত।
CG/BD/SKD/
(Visitor Counter : 142